
Δομή Προγράμματος Καλλιέργειας Δεξιοτήτων (ΠΚΔ)
	1ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου

Ο ήρωάς μου είμαι ΕΓΩ!

	Οι μαθητές/τριες αναμένεται να:
· καλλιεργούν αυτοεκτίμηση,
· εντοπίζουν τις προσωπικές τους ικανότητες και
· εκφράζουν τα συναισθήματά τους.

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Εισαγωγή – Συζήτηση (45 λεπτά):
· Συζητήστε με τα παιδιά για το τι σημαίνει «ήρωας».
· Εξηγήστε ότι όλοι/ες έχουν κάτι μοναδικό που τους/τις κάνει ήρωες/ίδες στη δική τους ζωή.
· Ρωτήστε: «Τι κάνω καλά; Τι μου αρέσει σε μένα; Τι με κάνει ξεχωριστό ή ξεχωριστή;»
· Ακούστε τις απαντήσεις και ενθαρρύνετε κάθε παιδί να μιλήσει.
2η διδακτική ώρα
Κατασκευή κάρτας ήρωα ή ηρωίδας (45 λεπτά)
· Δώστε σε κάθε παιδί ένα φύλλο χαρτί.
· Ζητήστε να φτιάξουν τον/τη δικό/ή τους ήρωα/ίδα. Να ζωγραφίσουν τον εαυτό τους ή έναν χαρακτήρα που τους/τις αντιπροσωπεύει.
· Στην κάρτα, τα παιδιά προσπαθούν να ζωγραφίσουν τι κάνουν καλά, τι αρέσει σε εκείνα και ποιες είναι οι ιδιαίτερες ικανότητές τους.
· Μπορούν να προσθέσουν αυτοκόλλητα ή διακοσμητικά, για να κάνουν την κάρτα πιο προσωπική.
3η διδακτική ώρα
Παιχνίδι «Τι μου αρέσει σε μένα» (35 λεπτά)
· Τα παιδιά κάθονται σε κύκλο.
· Κάθε παιδί δείχνει την κάρτα του/της και λέει κάτι που του/της αρέσει στον εαυτό του/της ή μια ικανότητά του/της.
· Τα υπόλοιπα παιδιά χειροκροτούν ή λένε ένα θετικό σχόλιο, ενισχύοντας την αυτοεκτίμηση.
Αναστοχασμός – Συζήτηση (10 λεπτά)
· Ρωτήστε: «Πώς αισθανθήκατε φτιάχνοντας τον/την ήρωά/ίδα σας;»
· Συζητήστε πόσο σημαντικό είναι να αναγνωρίζουμε τα θετικά μας στοιχεία και να τα σεβόμαστε.
Σημεία προσοχής:
• Δώστε χρόνο στα παιδιά να εκφραστούν.
• Ενθαρρύνετε κάθε προσπάθεια.
• Τονίστε τη θετική σκέψη και τον σεβασμό προς τον εαυτό και τους τους/τις άλλους/ες.



	2ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου

Οι ήρωες της καρδιάς μου

	Οι μαθητές/τριες αναμένεται να:
· αναγνωρίζουν τα θετικά χαρακτηριστικά,
· περιγράφουν και
· να αιτιολογούν τα λεγόμενά τους.

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Αφήγηση ιστορίας (20 λεπτά):
Ο/Η εκπαιδευτικός διαβάζει ιστορία με ήρωες/ίδες διαφορετικών χαρακτηριστικών και ικανοτήτων.
Τα παιδιά καλούνται να παρατηρήσουν:
· τις διαφορές των χαρακτήρων,
· τα δυνατά τους σημεία.

Συζήτηση (15 λεπτά):
· Ρωτήστε: «Τι κάνει κάθε ήρωα/ίδα ξεχωριστό/ή;»
· Συζητήστε πώς οι διαφορές βοηθούν τους/τις ήρωες/ίδες να συνεργαστούν ή να ξεχωρίσουν.
Σύνδεση με την καθημερινότητα (10’)
· Συνδέστε την ιστορία με την καθημερινή ζωή: «Κάθε φίλος/η μας είναι μοναδικός/ή, πολύτιμος/η».
· Τα παιδιά αναφέρουν παραδείγματα από τη ζωή τους.
2η διδακτική ώρα
Ζωγραφική «Εγώ και οι φίλοι/ες μου» (25 λεπτά):
· Τα παιδιά ζωγραφίζουν τους/τις φίλους/ες τους, αναδεικνύοντας τα χαρακτηριστικά που τους/τις κάνουν μοναδικούς/ές.
· Μπορούν να γράψουν ή να ζωγραφίσουν πράγματα που αγαπούν στους/στις φίλους/ες τους.
· Μπορούν να ζωγραφίσουν και τον εαυτό τους με φίλους/ες.
Παρουσίαση έργων (20’)
Ο/Η εκπαιδευτικός: 
· Παροτρύνει κάθε παιδί να παρουσιάσει τη ζωγραφιά του.
· Ζητάει από κάθε μαθητή/τρια να αναφέρει ένα θετικό χαρακτηριστικό του/της φίλου/ης που έχει ζωγραφίσει.
· Βοηθάει το παιδί να εντοπίσει και να διακρίνει γιατί είναι σημαντικό το θετικό χαρακτηριστικό που ανέφερε. 
3η διδακτική ώρα
Αναστοχασμός (15 λεπτά):
Ο /Η εκπαιδευτικός συζητάει με τους/τις μαθητές/τριες με στόχο να αναδείξει τη σημασία του σεβασμού και της αποδοχής των διαφορών.
· «Πώς νιώθουμε όταν κάποιος/α άλλος/η αναγνωρίζει τα θετικά μας;»
· «Πώς νιώθουμε όταν αναγνωρίζουμε τη μοναδικότητα των άλλων;»
· «Γιατί είναι σημαντικό να αποδεχόμαστε τις διαφορές;»
· «Τι σημαίνει καλός/ή φίλος/η;»

Ομαδική Δραστηριότητα – Παιχνίδι (30 λεπτά): «Γίνομαι ο/η φίλος/η μου»
Ο/Η εκπαιδευτικός:
· Λέει: «Τώρα θα γίνουμε για λίγο οι φίλοι/ες που ζωγραφίσαμε!» 
· Ζητά από κάθε μαθητή/τρια να σκεφτεί το θετικό ενός/μίας συμμαθητή/τριας από όλα αυτά που άκουσε πριν και εξηγεί το παιχνίδι.

Τα παιδιά κινούνται ελεύθερα στο χώρο και καθώς κινούνται θα πρέπει να μιμούνται το θετικό που έχουν επιλέξει.
Παραδείγματα:
· Καλοσύνη → χαϊδεύουν τον αέρα, αντικείμενα στον χώρο κ.λπ. 
· Χαρά → χοροπηδούν.
· Μοίρασμα → κάνουν πως δίνουν παιχνίδι.
· Χιούμορ → κάνουν κάτι αστείο.

Ο/Η εκπαιδευτικός λέει «ΠΑΓΩΣΤΕ» και ζητά από τα παιδιά να φωνάξουν δυνατά όλα μαζί το θετικό που επέλεξαν να μιμηθούν.
Στη συνέχεια, ο/η εκπαιδευτικός ζητά από κάθε παιδί να πει τι θετικό διάλεξε να μιμηθεί και ποια ήταν η κίνηση που έκανε.
Σημεία προσοχής:
· Επιλέξτε ιστορίες με θετικά μηνύματα και διαφορετικούς ήρωες και ηρωίδες, που τα παιδιά μπορούν να κατανοήσουν.
· Ενθαρρύνετε κάθε παιδί να μιλήσει.
· Τονίστε την αξία της φιλίας, της αποδοχής και του σεβασμού των διαφορών. 
· Φροντίστε ώστε κανένα παιδί να μη μείνει χωρίς να απεικονιστεί από συμμαθητή/τριά του.
· Στην ομαδική δραστηριότητα βοηθήστε τα παιδιά να επικεντρωθούν, ώστε να περιγράψουν το θετικό που εντόπισαν χωρίς να ονοματίσουν το πρόσωπο, ώστε να μην μείνει κάποιο παιδί εκτός.



	3ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου

Κομμάτι εδώ, κομμάτι εκεί… Όλοι μοναδικοί

	Οι μαθητές/τριες αναμένεται να:
· κατανοούν ότι όλοι οι άνθρωποι είναι διαφορετικοί μεταξύ τους αλλά έχουν δικαίωμα και είναι απαραίτητοι για τη συνοχή του κόσμου,
· επιλύουν προβλήματα και
· συνδέουν μέρος με το όλο.

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Εισαγωγή – Συζήτηση (15 λεπτά):
· Ρωτήστε τα παιδιά: «Τι χρειάζεται για να φτιάξουμε ένα παζλ; Τι γίνεται αν λείπει ένα κομμάτι;»
· Εξηγήστε ότι ο κόσμος είναι σαν ένα παζλ: κάθε άνθρωπος είναι ένα κομμάτι που κάνει τη «ζωή» ολόκληρη και όμορφη.
· Εξηγήστε ότι όλα τα κομμάτια του παζλ της Γης είναι απαραίτητα για το σύνολο.

Δραστηριότητα παζλ – Ένα κομμάτι λείπει (30 λεπτά):
· Τα παιδιά κάθονται σε κύκλο.
· Μοιράστε τους το παζλ της Γης (ΕΔ_ΕΝ_ΑΔ_Φύλλο Εργασίας_ΦΕ3_ΕΔ), έχοντας αφαιρέσει συνειδητά ένα κομμάτι.
· Κρύψτε το κομμάτι, σε ένα σημείο που τα παιδιά δεν έχουν πρόσβαση ή οπτική επαφή.
· Παροτρύνετε τα παιδιά να συνεργαστούν, ώστε να φτιάξουν το παζλ. Αυτονόητα, δεν θα μπορούν να το ολοκληρώσουν, καθώς ένα κομμάτι θα λείπει.
· Δώστε στα παιδιά κατευθύνσεις, ώστε να βρουν το κομμάτι, ενώ συζητάτε μαζί τους για το παζλ που είναι ελλιπές.
· Προσπαθήστε να αναδείξετε το συναίσθημα της μη ολοκλήρωσης, της ανησυχίας που το παζλ δεν ολοκληρώθηκε και της απογοήτευσης που ενώ συνεργαστήκαμε τόσο όμορφα δεν ολοκληρώθηκε ο σκοπός.
· Αναφερθείτε στη σημασία του κάθε κομματιού για την ολοκλήρωση του παζλ.
· «Παραδεχτείτε» το λάθος σας, λέγοντας «Βρε παιδιά, σας ζητώ συγγνώμη. Είχα ξεχάσει ένα κομμάτι μέσα στην τσάντα μου!»
· Συμπληρώστε το κομμάτι που λείπει και δώστε συγχαρητήρια σε όλους/ες.
2η διδακτική ώρα
Δραστηριότητα παζλ – Ένα κομμάτι ίδιο (45 λεπτά):
· Τα παιδιά κάθονται σε κύκλο.
· Μοιραστείτε την ιδέα να ξαναφτιάξετε το παζλ αφού την προηγούμενη φορά «κάνατε το λάθος και σας είχε παραπέσει».
· Μοιράστε τους το παζλ της Γης (ΕΔ_ΕΝ_ΑΔ_Φύλλο Εργασίας_ΦΕ3_ΕΔ), έχοντας αφαιρέσει συνειδητά ένα κομμάτι.
· Κρατήστε αυτό το κομμάτι πάνω σας.
· Κρύψτε ένα ίδιο κομμάτι από αυτά που έχετε ήδη δώσει στα παιδιά, σε ένα σημείο σχετικά εμφανές.
· Παροτρύνετε τα παιδιά να συνεργαστούν, ώστε να φτιάξουν το παζλ. Αυτονόητα, δεν θα μπορούν να το ολοκληρώσουν, καθώς ένα κομμάτι θα λείπει ξανά.
· Κάντε αστεία με τα παιδιά για την κατάσταση ρίχνοντας φταίξιμο στον εαυτό σας. Ψάξτε ξανά την τσάντα σας. 
· Δεν είναι εκεί το κομμάτι.
· Παροτρύνετε τα παιδιά να συνεργαστούν, ώστε να ψάξουν μέσα στην τάξη για το κομμάτι που λείπει.
· Προσπαθήστε να αναδείξετε ξανά το συναίσθημα της μη ολοκλήρωσης, της ανησυχίας που το παζλ δεν ολοκληρώθηκε και της απογοήτευσης. 
· Δώστε στα παιδιά κατευθύνσεις, ώστε να βρουν το κομμάτι, ενώ συζητάτε μαζί τους.
· Τα παιδιά βρίσκουν το κομμάτι και χαρούμενα πιστεύουν ότι το παζλ θα ολοκληρωθεί.
· Στη συνέχεια, θα διαπιστώσουν ότι το κομμάτι που βρήκαν είναι ένα από αυτά που ήδη έχουν.
· Θα απογοητευτούν πιθανώς. Αναφερθείτε στην σημασία του διαφορετικού κάθε κομματιού για την ολοκλήρωση του παζλ. Κανένα κομμάτι στα παζλ δεν είναι ίδιο με κάποιο άλλο. Κάθε κομμάτι είναι το ίδιο αναγκαίο για την συμπλήρωση του παζλ. Δεν αρκεί να έχουμε όλα τα κομμάτια και να είναι ίδια.
· Δώστε στα παιδιά κατευθύνσεις, ώστε να βρουν το ΣΩΣΤΟ κομμάτι που λείπει ή εμφανίστε το εσείς.
· Η προσπάθειά τους, επιτέλους, στέφεται με επιτυχία και συναρμολογούν όλα τα κομμάτια μαζί σε ένα «παζλ της Γης».


3η διδακτική ώρα
Συζήτηση για το «κομμάτι που λείπει» και το «ίδιο κομμάτι» (25 λεπτά):
· «Τι γίνεται αν λείπει κάποιο κομμάτι από το παζλ; Πώς νιώθετε όταν το παιχνίδι σας είναι ελλιπές;»
· «Πώς νιώσατε όταν βρήκατε το κομμάτι, αλλά ήταν ίδιο με αυτό που ήδη είχατε;»
· «Βλέπετε πόσο αναγκαίο είναι κάθε διαφορετικό κομμάτι στο παζλ;»

Οπτικοποίηση της μοναδικότητας (20 λεπτά):
· Παρομοιάστε τα κομμάτια με τους ανθρώπους και τονίστε την αναγκαιότητα και την ορθότητα της ύπαρξης όλων των κομματιών-ανθρώπων.
· Τονίστε ότι κάθε κομμάτι είναι διαφορετικό και απαραίτητο για το συνολικό αποτέλεσμα.
· Εξηγήστε και συζητήστε ότι και κάθε άνθρωπος είναι διαφορετικός. 
· Εξωτερικά και εσωτερικά.
· Συμπεράσματα: «Όλοι/ες μαζί κάνουμε τον κόσμο ολοκληρωμένο και όμορφο».



	4ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου

Μαθαίνω για την αναπηρία 

Α’ μέρος
(κινητική και νοητική αναπηρία)

	Οι μαθητές/τριες αναμένεται να:
• γνωρίζουν δύο (2) βασικές αναπηρίες (κινητική και νοητική) και τα αντίστοιχα σύμβολά τους,
•  συγκρίνουν προηγούμενες πληροφορίες 
• καταλήγουν σε αιτιολογημένα συμπεράσματα. 

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Εισαγωγή – Συζήτηση (45 λεπτά):
· Ξεκινήστε ρωτώντας τα παιδιά εάν έχουν ακούσει τη λέξη αναπηρία και συζητήστε τι σημαίνει για εκείνα. Δείτε σε τι επίπεδο βρίσκονται.
· Ζητήστε να μοιραστούν προσωπικές τους εμπειρίες. Προσέξτε στη συζήτηση να μην επιμείνετε πολύ σε προσωπικές εμπειρίες, γιατί μπορεί να αγγίξει ευαίσθητα θέματα για κάποια παιδιά (π.χ. αν έχουν στην οικογένεια άτομο με αναπηρία). Κρατήστε το ανοιχτό: «ίσως έχετε δει, ίσως έχετε ακούσει…».
· Όταν μιλάτε για αναπηρία, αποφύγετε λεπτομέρειες που μπορεί να είναι «βαριές» για την ηλικία. Κρατήστε το στο επίπεδο: «Κάποιοι άνθρωποι κάνουν τα πράγματα λίγο διαφορετικά».
· Εξηγήστε τους με απλά λόγια, συσχετίζοντας τα όσα ειπώθηκαν στα προηγούμενα εργαστήρια.
· Αναπηρία είναι: «Κάποιοι άνθρωποι χρειάζονται βοήθεια για να κάνουν ορισμένα πράγματα».
· «Αναπηρία σημαίνει ότι κάποιοι άνθρωποι κάνουν τα πράγματα λίγο διαφορετικά — γιατί γεννήθηκαν έτσι ή γιατί τους συνέβη κάτι στη ζωή τους».
· Εξηγήστε τους ότι υπάρχουν διάφορες αναπηρίες και ότι φέτος θα μιλήσετε για τέσσερις (4) αναπηρίες. Δεν χρειάζεται να τις χωρίσετε σε κατηγορίες σε αυτή τη φάση (κινητική, αισθητηριακή, νοητική/αυτισμός). Θέλουμε να πάρουν τη βασική πληροφορία.
· Δείξτε τα τέσσερα (4) σύμβολα των αναπηριών και αφουγκραστείτε εάν γνωρίζουν κάποιο και σε ποιο βαθμό γνωρίζουν.
· Εξηγήστε ότι κάθε σύμβολο αναπαριστά μία συγκεκριμένη αναπηρία.
· Προχωρήστε στο παιχνίδι με τις κάρτες.
2η διδακτική ώρα
Παιχνίδι με κάρτες για κινητική αναπηρία (45 λεπτά): (Ιδανικά να ξεκινήσετε με την κινητική, καθώς ίσως τους είναι πιο γνώριμη και θα αναπτυχθεί συζήτηση)
· Τα παιδιά κάθονται σε κύκλο.
· Δώστε τους κάρτες με εικόνες που αφορούν στην κινητική αναπηρία (ενδεικτικά: ΕΔ_ΕΝ_ΑΔ_Φύλλο Εργασίας_ΦΕ4_ΕΔ) και ζητήστε τους να σας περιγράψουν τι βλέπουν.
· Παρουσιάστε τους το σύμβολο της κινητικής αναπηρίας και εξηγήστε τι σημαίνει κινητική αναπηρία με πολύ απλά λόγια.
· Ενδεικτικά: «Κάποιοι άνθρωποι δεν κινούν τα μέρη του σώματός τους όπως έχουμε συνηθίσει. Μπορεί να έχουν κάποια συσκευή που τους βοηθάει να κινηθούν. Αυτό δεν είναι αρρώστια και δεν κολλάει. Είναι απλά ένας διαφορετικός τρόπος κίνησης».

Δώστε τους δύο (2) σωστές ορολογίες:
· Κινητική αναπηρία.
· Αναπηρικό αμαξίδιο (ΟΧΙ καρότσι).

Οι κάρτες που επισυνάπτονται είναι ενδεικτικές. Βρείτε και χρησιμοποιήστε εικόνες που θεωρείτε ότι ταιριάζουν καλύτερα στην τάξη σας.

3η διδακτική ώρα
Παιχνίδι με κάρτες για νοητική αναπηρία (45 λεπτά):
· Δώστε τους κάρτες με εικόνες που αφορούν στη νοητική αναπηρία (ενδεικτικά: ΕΔ_ΕΝ_ΑΔ_Φύλλο Εργασίας_ΦΕ4_ΕΔ) και ζητήστε τους να σας περιγράψουν τι βλέπουν.
· Παρουσιάστε τους το σύμβολο της νοητικής αναπηρίας και εξηγήστε τι σημαίνει με πολύ απλά λόγια.
· Ενδεικτικά: «Κάποια παιδιά ή μεγάλοι άνθρωποι χρειάζονται λίγο παραπάνω χρόνο ή διαφορετικό τρόπο για να μάθουν ή να καταλάβουν πράγματα. Ο εγκέφαλός τους λειτουργεί, αλλά ίσως λειτουργεί πιο αργά ή με διαφορετικό τρόπο. Δεν σημαίνει ότι δεν μπορούν να μάθουν· απλώς μερικά πράγματα μπορεί να τους φαίνονται πιο δύσκολα ή να θέλουν περισσότερο χρόνο για να τα μάθουν».

Δώστε τους σωστή ορολογία:
1. Νοητική αναπηρία
Οι κάρτες που επισυνάπτονται είναι ενδεικτικές. Βρείτε και χρησιμοποιήστε εικόνες που θεωρείται ότι ταιριάζουν καλύτερα στην τάξη σας.

Σημεία προσοχής:
· Τα παιδιά δεν θα εντοπίζουν διαφορές στην εξωτερική εμφάνιση. Εξηγήστε ότι η νοητική αναπηρία δεν φαίνεται απ’ έξω. Είναι κάτι που έχει να κάνει με το πώς σκέφτεται και μαθαίνει ο εγκέφαλος. Δηλαδή, μπορεί να χρειάζεται λίγο περισσότερο χρόνο να καταλάβει κάτι, αλλά απ’ έξω δεν έχει διαφορά.
· Αν θεωρείτε ότι η ομάδα κατανοεί, δώστε τους την πληροφορία για το Σύνδρομο Down, που φέρει κάποια εξωτερικά χαρακτηριστικά.
· Χρησιμοποιήστε απλή γλώσσα και παραδείγματα από την καθημερινή ζωή.
· [bookmark: _GoBack]Ενθαρρύνετε τα παιδιά να κάνουν ερωτήσεις και να εκφράσουν απορίες. Δεν υπάρχει λάθος λέξη. Αν χρησιμοποιήσουν χαρακτηρισμούς όπως: χαζός/ή, καροτσάκι, καθυστερημένος/η, κουτσός/ή κ.ά., διορθώστε και εξηγήστε ότι δεν είναι αποδεκτοί.
· Τονίστε τη θετική διάσταση: η γνώση μας βοηθά να γίνουμε φιλικοί/ές και συνεργάσιμοι/ες.

Μαθαίνω για την αναπηρία

Β’ μέρος
(τύφλωση και κώφωση)

	Οι μαθητές/τριες αναμένεται να:
· γνωρίζουν δύο (2) βασικές αναπηρίες (τύφλωση και κώφωση) και τα αντίστοιχα σύμβολά τους,
· συγκρίνουν προηγούμενες πληροφορίες 
·  καταλήγουν σε αιτιολογημένα συμπεράσματα.

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Εισαγωγή – Συζήτηση (10 λεπτά):
· Κάνετε μια επανάληψη και συζήτηση όσων ειπώθηκαν στο προηγούμενο εργαστήριο και στη συνέχεια παίξτε το παρακάτω παιχνίδι:

 Ταξινόμηση και επεξήγηση (35 λεπτά):
· Μπερδέψτε τις κάρτες των δύο (2) αναπηριών (κινητική και νοητική).
· Δουλέψτε σε ομάδες, ζευγάρια ή ένας (1) – ένας (1).
· Τραβούν μια κάρτα και προσπαθούν να αντιστοιχίσουν τη φωτογραφία στο σύμβολο.
· Ζητήστε από τα παιδιά να βρουν ποιο σύμβολο ταιριάζει σε κάθε εικόνα και να αιτιολογήσουν την απάντησή τους.
2η διδακτική ώρα
Παιχνίδι με κάρτες για Τύφλωση (45 λεπτά):
· Τα παιδιά κάθονται σε κύκλο.
· Δώστε τους κάρτες με εικόνες που αφορούν στην τύφλωση (ενδεικτικά: ΕΔ_ΕΝ_ΑΔ_Φύλλο Εργασίας_ΦΕ5_ΕΔ) και ζητήστε τους να περιγράψουν τι βλέπουν.
· Παρουσιάστε το σύμβολο της τύφλωσης και εξηγήστε τι σημαίνει με πολύ απλά λόγια.
· Ενδεικτικά: «Κάποιοι άνθρωποι δεν βλέπουν με τα μάτια τους, σαν να τα έχουν συνέχεια κλειστά. Γι’ αυτό χρησιμοποιούν περισσότερο την ακοή, την αφή και την όσφρηση για να καταλάβουν τον κόσμο γύρω τους. Έχουν όμως και ειδικά βοηθήματα: για παράδειγμα, ένα λευκό μπαστούνι που τους βοηθά να βρίσκουν τον δρόμο τους, έναν σκύλο-οδηγό που τους δείχνει πού να πάνε ή βιβλία με γράμματα που τα αισθάνονται με τα δάχτυλα (γραφή Braille)».
Σωστές ορολογίες:
1. Άτομο με τύφλωση.
2. Λευκό μπαστούνι.
3. Γραφή Braille.

Οι κάρτες που επισυνάπτονται είναι ενδεικτικές. Βρείτε και χρησιμοποιήστε εικόνες που θεωρείτε ότι ταιριάζουν καλύτερα στην τάξη σας.
3η διδακτική ώρα
Παιχνίδι με κάρτες για Κώφωση (10–15 λεπτά)
· Τα παιδιά κάθονται σε κύκλο.
· Δώστε τους κάρτες με εικόνες που αφορούν στην κώφωση (ενδεικτικά: ΕΔ_ΕΝ_ΑΔ_Φύλλο Εργασίας_ΦΕ5_ΕΔ) και ζητήστε τους να περιγράψουν τι βλέπουν.
· Παρουσιάστε το σύμβολο της κώφωσης και εξηγήστε τι σημαίνει με πολύ απλά λόγια: «Κάποιοι άνθρωποι δεν μπορούν να ακούσουν ή ακούνε πολύ λίγο. Είναι σαν να έχουμε τα αυτιά μας κλειστά με ωτοασπίδες. Για να μιλάνε και να καταλαβαίνουν, χρησιμοποιούν τα μάτια τους περισσότερο: βλέπουν τα χείλη όταν μιλάμε ή μιλούν με τα χέρια τους, κάνοντας νοήματα που λέγονται νοηματική γλώσσα. Μερικές φορές έχουν και ειδικές συσκευές, όπως ακουστικά που τους βοηθούν να ακούνε καλύτερα.»
Σωστές ορολογίες:
1. Άτομο με κώφωση
2. Νοηματική γλώσσα
Οι κάρτες που επισυνάπτονται είναι ενδεικτικές. Βρείτε και χρησιμοποιήστε εικόνες που θεωρείται ότι ταιριάζουν καλύτερα στην τάξη σας.

Σημεία προσοχής
· Χρησιμοποιήστε απλή γλώσσα και παραδείγματα από την καθημερινή ζωή.
· Αναγάγετε την πληροφορία σε διαγράμμιση πεζοδρομίων, κουμπιά σε ανελκυστήρες, συσκευασίες προϊόντων κ.ά. Παροτρύνετέ τους να τα εντοπίσουν αν δεν τα έχουν ήδη δει.

Δες και βρες!

	Οι μαθητές/τριες αναμένεται να:
· αναγνωρίζουν τις τέσσερις (4) βασικές αναπηρίες,
· αντιστοιχίζουν σύμβολα και εικόνες,
· ανακαλούν προηγούμενη γνώση και
· εξηγούν την επιλογή τους με απλά λόγια.

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Παιχνίδι επανάληψης «Θυμάμαι και δείχνω» (15’)
Ο/Η εκπαιδευτικός:
· δείχνει τα σύμβολα των αναπηριών,
· ζητά από τα παιδιά να θυμηθούν τι σημαίνουν.

Κινητικό παιχνίδι «Τρέχω στο σωστό σύμβολο» (30’)
· Κολλήστε στον τοίχο της τάξης ή σε σημεία της αυλής τα σύμβολα των τεσσάρων (4) αναπηριών, ώστε να είναι εμφανή.
· Εκτυπώστε τις κάρτες όλων των αναπηριών.
· Κάθε παιδί τραβάει μια κάρτα από τη στοίβα των καρτών των αναπηριών και την επεξεργάζεται.
· Το παιδί τρέχει και αντιστοιχεί την κάρτα που τράβηξε στο σωστό σύμβολο της αναπηρίας.
· Ενισχύστε τα παιδιά να αιτιολογήσουν την απάντησή τους και να αναφέρουν την αναπηρία με τη σωστή ορολογία. 
Συζητούν:
· «Γιατί πήγες εκεί;»
· «Πώς λέγεται η αναπηρία που συμβολίζεται στην εικόνα που πήγες;»
2η διδακτική ώρα
Παιχνίδι αντιστοίχισης σε ομάδες (45’)
· Κολλήστε στον τοίχο της τάξης ή σε σημεία της αυλής τα σύμβολα των τεσσάρων (4) αναπηριών.
· Τα παιδιά χωρίζονται σε μικρές ομάδες.
· Κάθε ομάδα παίρνει τυχαία κάρτες εικόνων.
· Συνεργάζονται και τις τοποθετούν κάτω από το σωστό σύμβολο.
Ο/Η εκπαιδευτικός:
· βοηθά,
· ενισχύει τη σωστή ορολογία.

3η διδακτική ώρα
Παιχνίδι «Κυνήγι συμβόλων σε δυάδες» (25’)
· Κολλήστε στον τοίχο της τάξης ή σε σημεία της αυλής τα σύμβολα των τεσσάρων (4) αναπηριών 
· Τα παιδιά σχηματίζουν δυάδες.
· Ο/Η εκπαιδευτικός έχει κρύψει καλά τις κάρτες των μέσα στην τάξη.
· Τα παιδιά με το σύνθημα του/της εκπαιδευτικού ψάχνουν όσες περισσότερες κάρτες μπορούν μέσα σε 10 δευτερόλεπτα.
· Με την λήξη του χρόνου, τις τοποθετούν στο σωστό σύμβολο.

Αναστοχασμός – Κλείσιμο (20’)
Συζήτηση:
· «Τι μάθαμε για τις αναπηρίες;»
· «Πώς μπορούμε να βοηθάμε;»
· «Πώς δείχνουμε σεβασμό;»

Ας είμαστε φίλοι!

7

	Οι μαθητές/τριες αναμένεται να:
· αναπτύσσουν μηχανισμούς συνεργασίας και ενοποίησης κατασκευάζοντας ένα σύμβολο ένταξης και φιλίας.

	
	Δραστηριότητες (3 ώρες = 3x45 λεπτά = 135 λεπτά)

	
	1η διδακτική ώρα
Εισαγωγή – Συζήτηση (45 λεπτά):
· Συζητήστε τι σημαίνει φιλία και συνεργασία: «Πώς μπορούμε να είμαστε καλοί/ές φίλοι/ες;»
· Μιλήστε στα παιδιά για τις αξίες της φιλίας.
· Πώς διαλέγουμε έναν/μία φίλο/η; Τι μας τραβάει;
· Συζητήστε ότι όλοι/ες είμαστε διαφορετικοί/ές. Μπορούμε όμως να είμαστε φίλοι/ες, χωρίς να σκεφτόμαστε τη διαφορετικότητά μας.
· Εξηγήστε τους ότι και μικροί/ες και μεγάλοι/οι μπορούμε να είμαστε φίλοι/ες με άτομα με αναπηρία.
· Δεν είναι αρρώστια, δεν κολλάει, δεν θα πάθουμε κάτι.
· Εξηγήστε ότι θα φτιάξουν ένα κουτί, το οποίο θα είναι το «Κουτί της Φιλίας», και θα περιέχει μηνύματα και σχέδια που δείχνουν τη συνεργασία και τη φιλία.
2η διδακτική ώρα
Ομαδική κατασκευή κουτιού (45 λεπτά):
· Δώστε στα παιδιά ένα κουτί παπουτσιών, συσκευασίας κ.α. και ονομάστε το Σύμβολο συνεργασίας και σεβασμού.
· Παροτρύνετέ τα να το «ομορφύνουν».
· Τα παιδιά συνεργάζονται για να διακοσμήσουν το κουτί με χρώματα, αυτοκόλλητα και σχέδια.
· Μπορούν να ζωγραφίσουν σύμβολα φιλίας ή να κάνουν κολλάζ με σύμβολα της αναπηρίας και μηνύματα.
3η διδακτική ώρα
Συλλογή «μηνυμάτων φιλίας» (30 λεπτά):
· Κάθε παιδί ζωγραφίζει, γράφει ή κάνει κολλάζ ένα μήνυμα που δείχνει φιλία, αποδοχή ή υποστήριξη προς τα άλλα παιδιά.
· Τα μηνύματα μπαίνουν μέσα στο κουτί.

Προφορική παρουσίαση (15 λεπτά)
· Τα παιδιά κάθονται σε κύκλο.
· Ο/Η εκπαιδευτικός παρουσιάζει το κουτί και τα μηνύματα στην ομάδα, επεξηγώντας και αναγάγοντας τα μηνύματα των παιδιών σε σημαντικές έννοιες της ζωής: Αποδοχή, Σεβασμός, Ισότητα, Δικαιώματα, Συνύπαρξη, Ένταξη.

Σημεία προσοχής
· Φροντίστε το κομμάτι της συνεργασίας να είναι ισόρροπο, ώστε όλα τα παιδιά να συμμετέχουν ενεργά (όχι μόνο τα πιο εκφραστικά).
· Βάλτε το κουτί σε εμφανές σημείο της τάξης, ώστε να θυμίζει καθημερινά τις αξίες της φιλίας.

